בני זוג מסכנין ושלושת ילדיהם שנסעו לפני כשנה לטורקיה, הסתננו לסוריה והצטרפו לארגון דאעש, חזרו לאחרונה לטורקיה. הם נפגשו עם בן משפחתם ובימים הקרובים הם צפויים לחזור לארץ. בני הזוג ייעצרו כאשר יחזרו לארץ והבעל צפוי להישפט.

המשפחה יצאה ב-2015 לרומניה כדי להשתתף בטקס של קרוב שסיים שם את לימודיו האקדמאים. אחרי שהגיעו לרומניה הם החליטו לנסוע לטורקיה ולנסות להסתנן לסוריה. כאשר לבני משפחתם נודע על כך, ארבעה מהם נסעו אז לטורקיה כדי לנסות לשכנע אותם לחזור לארץ, אבל ללא הצלחה.

תושב הגליל שמכיר את המשפחה סיפר היום: "אחד מקרובי המשפחה יצא לטורקיה ועשה את כל המאמצים כדי להחזיר אותם. בסוף הצליח להגיע אליהם ולהוציא אותם מסכנת החיים של ארגון דאעש. האמא והבנות לא רצו להסתנן לסוריה, אבל הבעל התעקש. כרגע לא ידוע מה צריך לקרות כדי להחזיר אותם לארץ, זה הכי חשוב עכשיו. מקווה שנראה אותם בחיק המשפחה".

ראש העיר סכנין, מאזן גנאים, אמר כאשר נודע שהמשפחה הצטרפה לדאעש: "הופתענו מאוד מהחלטת הזוג. מדובר באנשים מכובדים ולא חסר להם כלום. הבעל עובד ומסודר, חבל שהוא מקבל החלטות כאלו. אנחנו נגד הצטרפות של אזרחים ערבים לארגונים כמו דאעש. הדת שלנו שונה ממעשיהם הנפשעים".